तर, सुशीलले त्यसलाई आफ्नो सफलता मानेनन् र त्यही भनेर आफ्नो बचाउ पनि गरेनन्। संभवतः उनले ठाने– त्यसो गर्दा मधेशकेन्द्रित दलहरूको अपमान बढ्छ। अनि त्यो प्रहार आफैं सहे, कसैको अपमानमार्फत गरिने बचाउबाट आफ्नो सादगीपूर्ण राजनीतिमा दाग लाग्न दिएनन्। बरु, मधेशकेन्द्रित दलहरूको असन्तुष्टि सम्बोधन गर्न संविधान संशोधनलगायतका विषयमा अडिग रहे। यसरी उनी अबको राजनीतिक निकास संविधानभित्रैबाट हुने विश्वास बढाएर गए। संविधान संशोधन भएसँगै मधेश मत्थर हुँदै गएको छ, नाकाबन्दी पनि खुलेको छ र सुशील प्रधानमन्त्री छुँदै अस्तव्यस्त बन्न शुरू भएको आपूर्ति व्यवस्था पनि क्रमशः सहज भइरहेको छ।
